Egyenlő Esélyekért! Közhasznú Alapítvány

**Family Ház Támogatott lakhatás fogyatékos személyek számára**

**Együttélés szabályai**

**Az együttélés szabályai:**

1. Minden lakónak joga van a konfliktusmentes, emberi lakhatáshoz.
2. Minden lakónak joga van a munkaidő és a szabadidő különválasztásához és a napi életritmus kialakításához.
3. Minden lakónak joga van a házirendet, az együttélés szabályait közösen meghatározni az esetfelelőssel, és kérdéseiket feltenni és azokra választ várni-kapni.
4. Minden lakónak joga van időbeli korlátozás nélkül érkezni, távozni, a szobájukhoz saját kulccsal rendelkezni illetve a bejárati kapuhoz, ajtóhoz is saját kulcsot kapni, használni.
5. Minden lakónak kötelessége legalább telefonon előre jelezni, ha nem alszik bent az Otthonban.
6. Minden lakónak joga van látogatókat fogadni saját szobájában, illetve a közös helyiségekben lakótársaik hozzájárulása mellett. A látogatókra is érvényesek a házirendben foglaltak.
7. A látogatók a behozott tárgyakért, élelmiszerekért, azok tartalmáért felelősséggel tartoznak. A házirend megsértéséért, abban szabályozott módon és esetekben az intézményvezető a szabályt megszegővel szemben eljár.
8. Kizárólag a dohányzásra kijelölt helyen megengedett a dohányzás.
9. A lakók az otthon berendezéseiért, azok rendeltetésszerű használatáért felelősséggel tartoznak.
10. A közös helyiségeket 22 óra után csak csendben, mások zavarása nélkül szabad használni.
11. Minden lakónak joga van a saját szobáját, illetve a szoba díszítését a maga igénye, ízlése szerint kialakítani. A szobákban elhelyezett tárgyakért az intézmény felelősséget nem vállal. Az egyéni szükségleteket és a rendelkezésre álló tároló helyeket a személyes használati tárgyak mennyisége nem haladhatja meg.
12. Az alapvető higiénés szabályokat mindenkinek be kell tartani.
13. Gondatlanságból vagy szándékosan okozott károkért a kárt okozó anyagilag felelősséggel tartozik.
14. Az intézményben senkit nem érhet semmilyen sérelem vallása, származása, bőre színe, kora, esetleges testi vagy lelki fogyatékossága, betegsége miatt.
15. A szabad vallásgyakorláshoz minden lakónak joga van.
16. A lakótársak testi épségét veszélyeztető, különösen vágó, szúró illetve lőfegyver, pirotechnikai eszközök, önvédelmi eszközök tartása nem megengedett.

**A háztartással kapcsolatos feladatok megosztása:**

1. A lakószobákat és a közös helyiségeket az ott élők takarítják. A tisztaság és rend megtartása minden lakó feladata és érdeke. Természetesen annak a lakónak, aki az egészségi állapota miatt segítséget igényel, a segítő bevonásával segítséget kap az indokolt mértékben.
2. A közös háztartási eszközök kizárólag rendeltetésszerűen használhatók.
3. Tisztítószerekről és a tisztálkodáshoz szükséges szerekről mindenki maga gondoskodik, kivétel a közös helyiségek tisztántartásához szükséges mennyiségeket az intézmény köteles biztosítani.

**Az érték- és vagyonmegőrzésre átvett tárgyak átvételének és kiadásának szabályai~~t~~:**

1. A megőrzésre, biztonságos elhelyezésre az intézményvezetőnek vagy az esetfelelősnek átadott, kiadott értéktárgyakról, pénzről feljegyzést kell készíteni. Ezt minden esetben, mikor mozgás történik, dátummal, aláírással kell ellátni mind két fél részéről, tanúkkal aláíratva. Biztonságos elhelyezésnek minősül széfbe vagy zárható szekrénybe helyezés. Széfet, zárható szekrényt az intézmény köteles biztosítani.

**Konfliktuskezelés módja:**

1. Verekedés, provokálás, ezekben való részvétel a lakótársakkal vagy a dolgozókkal szemben, illetve más tulajdonának eltulajdonítása intézményvezetői intézkedést, akár kizárást is vonhat maga után.
2. Amennyiben konfliktus keletkezik, az esetfelelős vagy az intézményvezető jelenlétében lehetőség van a konfliktus megoldására, illetve megbeszélésére, tisztázására. Az egész közösséget érintő dolgokban lehetőség van közös döntéshozatalra.
3. Az intézményvezetőhöz, annak távollétében a helyetteséhez, vagy akár a Fenntartóhoz lehet fordulni panasszal.

**Az ellátást igénybevevő jogainak sérelme esetén alkalmazandó jelzőrendszer**

**szabályai**:

Panasz esetén a lakhatásban élők az Intézményvezetőhöz, annak távollétében a kijelölt helyetteséhez fordulhatnak. Amennyiben az Intézmény vezetője 15 napon belül nem intézkedik vagy az intézkedéssel nem ért egyet az ellátást igénybe vevő a Fenntartóhoz is fordulhat.

**Az intézményi jogviszony megszűnésének szabályai:**

Az intézményi jogviszony **megszűnik:**

1. a támogatott lakhatási szolgáltatás megszűnésével, mely esetben fenntartót más bentlakásos intézményben történő elhelyezési kötelezettség terheli,
2. a szolgáltatást igénybevevő személy halálával,
3. határozott idejű elhelyezés esetén a határozott idő lejártával, kivéve, ha az Szt. rendelkezései alapján az elhelyezés időtartama meghosszabbítható,
4. a kórházi szakszolgáltatást kivéve – egy évi folyamatos távollét esetén.

Az intézményi jogviszony **megszüntethető**:

1. a lakhatási szolgáltatás 30 napig terjedő kipróbálása után, amennyiben a szolgáltatást igénybevevő személy nem tud, vagy nem akar beilleszkedni a lakóközösségbe,
2. közös megegyezéssel, ha a szolgáltatást igénybevevő személy más intézménybe történő elhelyezése indokolt,
3. a szolgáltatást igénybevevő személy, illetve törvényes képviselője és a fenntartó közös megegyezésével, a közös megegyezésben rögzített időpontban,
4. közös megegyezéssel, vagy felmondással, ha a szolgáltatást igénybevevő személy a támogatási szükségletének felmérése alapján a támogatott lakhatás igénybevétele nem indokolt a szolgáltatást igénybevevő személy számára,
5. a szolgáltatást igénybevevő személy, illetve törvényes képviselőjének felmondásával, 3 hónapos felmondási idővel. Indokolt esetben, a szolgáltatást igénybevevő személy illetve törvényes képviselőjének kérelme alapján a fenntartó a 3 hónapos felmondási időtől eltérhet,
6. a fenntartó felmondásával a Házirend, Együttélés szabályai súlyos megsértése esetén.

**Amennyiben az ellátott az intézmény bármely lakójának vagy dolgozójának életét, testi épségét veszélyezteti úgy a megállapodás felmondási idő nélkül is megszüntethető.**

Az Együttélés szabályai súlyos megsértésének minősül, ha:

1. a szolgáltatást igénybevevő személy bármely lakótársnak vagy munkatársának élethez, testi épséghez való jogát, személyiségi jogait, vagy emberi méltósághoz való jogát megsérti;
2. a szolgáltatást igénybevevő személy másnak a tulajdonhoz való jogát megsérti;
3. a szolgáltatást igénybevevő személy bármely lakótárs nyugalmát, pihenését jelentős mértékben és ismételten zavarja, illetve akadályozza;
4. a szolgáltatást igénybevevő személy a fenntartó által működtetett intézmények területén más szolgáltatást igénybevevő személy, vagy a fenntartó munkavállalója sérelmére szabálysértést vagy bűncselekményt követ el;
5. a szolgáltatást igénybevevő személy más ellátott, a fenntartó munkavállalója sérelmére követ el szabálysértést vagy bűncselekményt;
6. a szolgáltatást igénybevevő személy antiszociális viselkedésével, magatartásával az intézmény falain kívül élők testi épségét, tulajdonát veszélyezteti, ezzel a támogatott lakhatásra irányuló törekvéseket ellehetetleníti;
7. a fizetésre kötelezett havi térítési díjfizetési kötelezettségének nem tesz eleget.

Ha a felmondás jogszerűségét a szolgáltatást igénybevevő személy, vagy törvényes képviselője, a térítési díjat fizető személy, illetőleg a fenntartó vitatja, a felmondás kézhezvételétől számított harminc (30) napon belül kérheti a bíróságtól a megállapodás jogellenes felmondásának megállapítását. A bíróság jogerős határozatáig az szolgáltatását a fenntartónak a szolgáltatást igénybevevő személy számára változatlan feltételek mellett biztosítania kell.

A jogviszony megszűnése esetén az intézményvezető írásban értesíti a szolgáltatást igénybevevő személyt, illetve törvényes képviselőjét:

1. a személyes használati tárgyak és a megőrzésre átvett értékek, vagyontárgyak elvitelének határidejéről, módjáról és feltételeiről,
2. az esedékes, illetve hátralékos térítési díj befizetési kötelezettségéről,
3. a szolgáltatást nyújtó szervezettel, illetve szolgáltatást igénybevevő személlyel szembeni követelésről, kárigényről, azok esetleges előterjesztési és rendezési módjáról.

**A befizetett belépési hozzájárulás időarányos visszafizetésének módja és részletes szabályai:**

A meghatározott térítési díj mellett a szolgáltatást igénybevevő vagy az ezt vállaló személy egyszeri belépési hozzájárulást fizethet az Intézmény részére, a térítési díjjal azonos módon. **A belépési hozzájárulás összege 2023. évben egyszemélyes lakrész esetén 6.500.000.- Ft., kétszemélyes lakrész esetén 3.250.000 Ft.**

 Ha a megállapodás az intézménybe történő beköltözést követő három éven belül megszűnik, a belépési hozzájárulás arányos részét vissza kell fizetni az ellátottnak vagy örökösének, illetve - ha a belépési hozzájárulás megfizetését más személy vállalta - e személynek vagy örökösének. A belépési hozzájárulást a fenntartó a szociális intézményei működtetésére, fejlesztésére fordítja.

**A házirend fenntartásában a munkatársak teljes jogkörrel rendelkeznek, kéréseik, utasításaik irányadóak!**

Csömör, 2023. 03. 06. Terbócsné Hajdú Barbara

 Intézményvezető

A fenntartó képviseletében jóváhagyom:

Csömör, 2023. 03. 06. Szekeres Tiborné

 Elnök